
Ministru kabineta noteikumi Nr. 128
Rīgā 2026. gada 10. martā (prot. Nr. 14 60. §)
Eiropas Savienības kohēzijas politikas programmas 2021.–2027. gadam 4.2.1. specifiskā atbalsta mērķa "Uzlabot vienlīdzīgu piekļuvi iekļaujošiem un kvalitatīviem pakalpojumiem izglītības, mācību un mūžizglītības jomā, attīstot pieejamu infrastruktūru, tostarp veicinot noturību izglītošanā un mācībās attālinātā un tiešsaistes režīmā" 4.2.1.1. pasākuma "Infrastruktūras izveide starpnozaru sadarbības un atbalsta sistēmas izveidei bērnu attīstībai" īstenošanas noteikumi
Izdoti saskaņā ar Eiropas Savienības fondu 2021.–2027. gada plānošanas perioda vadības likuma 19. panta 6. un 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 4.2.1. specifiskā atbalsta mērķa "Uzlabot vienlīdzīgu piekļuvi iekļaujošiem un kvalitatīviem pakalpojumiem izglītības, mācību un mūžizglītības jomā, attīstot pieejamu infrastruktūru, tostarp veicinot noturību izglītošanā un mācībās attālinātā un tiešsaistes režīmā" 4.2.1.1. pasākumu "Infrastruktūras izveide starpnozaru sadarbības un atbalsta sistēmas izveidei bērnu attīstībai" (turpmāk – pasākums);
· 1.2. pasākuma mērķi;
· 1.3. pasākuma plānoto un pieejamo finansējumu;
· 1.4. prasības Eiropas Reģionālās attīstības fonda projekta (turpmāk – projekts) iesniedzējam, finansējuma saņēmējam un sadarbības partnerim;
· 1.5. pasākuma atbalstāmo darbību un izmaksu attiecināmības nosacījumus;
· 1.6. vienkāršoto izmaksu piemērošanas nosacījumus un kārtību.
· 2. Pasākuma mērķis ir izveidot infrastruktūru multiprofesionālās bērnu attīstības speciālistu komandas (turpmāk – multiprofesionālā komanda) darbam, sekmējot starpnozaru sadarbības un atbalsta sistēmas ieviešanu bērniem ar attīstības riskiem.
· 3. Pasākuma mērķa grupa ir bērni ar attīstības grūtībām, attīstības nepietiekamību vai tās veidošanās risku vecumā līdz 18 gadiem.
· 4. Pasākuma ietvaros līdz 2029. gada 31. decembrim sasniedzams iznākuma rādītājs – nacionāla, reģionāla vai vietēja mēroga valsts administrācijas vai sabiedrisko pakalpojumu iestāžu un pakalpojumu skaits, kas saņēmuši atbalstu, – 1.
· 5. Pasākuma ietvaros atbildīgās iestādes funkcijas pilda Valsts kanceleja (turpmāk – atbildīgā iestāde).
· 6. Pasākumu īsteno ierobežotas projektu iesniegumu atlases veidā.
· 7. Pasākuma ietvaros pieejamais kopējais attiecināmais finansējums ir 4 350 000 euro, tai skaitā Eiropas Reģionālās attīstības fonda finansējums – 3 697 500 euro un valsts budžeta līdzfinansējums – 652 500 euro.
· 8. Eiropas Reģionālās attīstības fonda finansējums projektā nepārsniedz 85 procentus no projektam pieejamā kopējā attiecināmā finansējuma.
· 9. Valsts budžeta līdzfinansējums ir 15 procenti no projektam pieejamā kopējā attiecināmā finansējuma. 
· 10. Eiropas Reģionālās attīstības fonda finansējumu pasākuma ietvaros piešķir granta veidā.
· 11. Pasākuma ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām un ir radušās, sākot ar 2025. gada 1. septembri. Izmaksas par darbībām, kas pabeigtas pirms projekta iesnieguma iesniegšanas sadarbības iestādē, nav attiecināmas.
II. Prasības projekta iesniedzējam un sadarbības partnerim
· 12. Projekta iesniedzējs pasākuma ietvaros ir Valsts kancelejas Pārresoru koordinācijas departaments.
· 13. Pēc projekta iesnieguma apstiprināšanas šo noteikumu 12. punktā minētais projekta iesniedzējs kļūst par finansējuma saņēmēju.
· 14. Projekta iesniedzējs sagatavo projekta iesniegumu atbilstoši šajos noteikumos un projektu iesniegumu atlases nolikumā norādītajām prasībām un uzaicinājumā noteiktajā termiņā iesniedz to sadarbības iestādē, izmantojot Kohēzijas politikas fondu vadības informācijas sistēmas elektronisko vidi. Projekta iesniedzējs iesniedz vienu projekta iesniegumu.
· 15. Finansējuma saņēmēja sadarbības partneri ir Bērnu klīniskā universitātes slimnīca, kas sniedz metodisko atbalstu un piedalās projekta uzraudzībā tā kvalitatīvai īstenošanai, kā arī var tikt piesaistīta konkrētas darbības vai tās daļas veikšanai, valsts un pašvaldības ārstniecības iestādes, kuru telpās tiks nodrošināts multiprofesionālo komandu darbs, un pašvaldības, kuru teritorijās darbojas minētās ārstniecības iestādes (turpmāk – sadarbības partneris).
· 16. Finansējuma saņēmējs ar sadarbības partneri slēdz sadarbības līgumu. Ja uz projekta iesnieguma iesniegšanas dienu sadarbības līgums nav noslēgts, projekta iesniegumam pievieno finansējuma saņēmēja un sadarbības partnera noslēgtu nodomu protokolu. Sadarbības līgumā iekļauj informāciju atbilstoši normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā, un vismaz šādu informāciju par sadarbības partnera pienākumiem:
· 16.1. sadarbības partnera īstenojamās atbalstāmās darbības un to apjoms, kā arī finansēšanas kārtība;
· 16.2. pārskatu un citas informācijas iesniegšanas kārtība un termiņi;
· 16.3. projekta īstenošanai nepieciešamā infrastruktūras objekta, telpu vai teritorijas (kas atrodas īpašumā vai ilgtermiņa nomā) izvēle;
· 16.4. dalība projektēšanā, nepieciešamo atļauju saņemšanā un pārbūves vai atjaunošanas darbu norises uzraudzībā, kā arī visu citu ar projekta mērķa sasniegšanu saistīto darbību veikšana (ja attiecināms).
III.  Atbalstāmās darbības un izmaksas
· 17. Pasākuma ietvaros ir atbalstāmas šādas darbības multiprofesionālo komandu darba nodrošināšanai:
· 17.1. projekta īstenošanu pamatojošās dokumentācijas izstrāde (izņemot projekta iesnieguma izstrādi), kas ietver būvniecības ieceres dokumentācijas izstrādes, būvprojekta, tai skaitā paskaidrojuma raksta pielikumu, izstrādes, tehniskās apsekošanas atzinumu un būvekspertīzes izmaksas;
· 17.2. esošo būvju un telpu pārbūve vai atjaunošana, jaunu būvju būvniecība (ja attiecināms), tai skaitā būvuzraudzība, autoruzraudzība, inženiertīklu un komunikācijas tīklu būvniecība, pārbūve vai atjaunošana, teritorijas labiekārtošana;
· 17.3. energosertifikācija un energoaudits;
· 17.4. materiāltehniskā nodrošinājuma iegāde, piegāde un montāža;
· 17.5. mobilitātes nodrošināšanai nepieciešamo autotransporta pakalpojumu nodrošināšana, tai skaitā noma vai autotransporta iegāde un uzturēšana, kā arī uzlādes iekārtas iegāde;
· 17.6. vides piekļūstamības ekspertu konsultācijas;
· 17.7. komunikācijas un vizuālās identitātes prasību nodrošināšanas pasākumi;
· 17.8. projekta vadības un īstenošanas nodrošināšana.
· 18. Pasākuma ietvaros ir attiecināmas šādas izmaksas:
· 18.1. tiešās attiecināmās izmaksas, kas ir tieši saistītas ar projekta darbību īstenošanu un nepieciešamas projekta rezultātu sasniegšanai, un šī saistība ir skaidri saprotama un pierādāma:
· 18.1.1. tiešās attiecināmās personāla izmaksas, kas ir šo noteikumu 17.8. apakšpunktā minētās atbalstāmās darbības attiecināmās izmaksas un ko saskaņā ar Eiropas Parlamenta un Padomes 2021. gada 24. jūnija Regulas (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula 2021/1060), 55. panta 1. punktu projekta iesniegumā plāno kā vienu izmaksu pozīciju, piemērojot izmaksu vienoto likmi 20 procentu apmērā no pārējām šo noteikumu 18.1.2. apakšpunktā minētajām projekta tiešajām attiecināmajām īstenošanas izmaksām. Minētās atbalstāmās darbības ietvaros ir attiecināmas finansējuma saņēmēja projekta vadības personāla un īstenošanas personāla, kā arī sadarbības partnera personāla izmaksas;
· 18.1.2. pārējās tiešās attiecināmās īstenošanas izmaksas, kas ir šo noteikumu 17.1., 17.2., 17.3., 17.4., 17.5., 17.6. un 17.7. apakšpunktā minēto darbību izmaksas;
· 18.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta darbību īstenošanai un projekta rezultātu sasniegšanai.
· 19. Šo noteikumu 18.1.2. apakšpunktā minētās tiešās attiecināmās izmaksas ietver šādas izmaksu pozīcijas:
· 19.1. iepirkuma līgumu izmaksas šo noteikumu 17. punktā minēto atbalstāmo darbību īstenošanai (izņemot šo noteikumu 17.2. apakšpunktā minēto būvuzraudzību un šo noteikumu 17.7. apakšpunktā minēto komunikācijas un vizuālās identitātes prasību nodrošināšanu – šīs darbības ir saistītas ar projekta vadības un īstenošanas atlīdzības izmaksām un var tikt attiecinātas arī kā projekta tiešās personāla izmaksas);
· 19.2. finansējuma saņēmēja un sadarbības partnera projekta vadības iekšzemes komandējumu izmaksas un darba braucienu izmaksas atbilstoši vadošās iestādes izstrādātajām metodikām "Vienas vienības izmaksu standarta likmes aprēķina un piemērošanas metodika 1 km izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai" un "Vienas vienības izmaksu standarta likmes aprēķina un piemērošanas metodika iekšzemes komandējumu izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai";
· 19.3. finansējuma saņēmēja un sadarbības partnera projekta vadības vietējā transporta izmaksas (maksa par degvielu, maksa par sabiedriskā transporta izmantošanu) atbilstoši vadošās iestādes izstrādātajai metodikai "Vienas vienības izmaksu standarta likmes aprēķina un piemērošanas metodika 1 km izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai";
· 19.4. citas normatīvajos aktos noteiktās izmaksas šo noteikumu 17. punktā minēto atbalstāmo darbību nodrošināšanai (piemēram, maksa par būvatļauju saņemšanu, būvju nodošanu ekspluatācijā), kuras var veikt bez iepirkuma līguma (piemēram, pamatojoties uz izrakstīto rēķinu).
· 20. Šo noteikumu 18.2. apakšpunktā minētās netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 7 procentu apmērā no šo noteikumu 18.1. apakšpunktā minētajām tiešajām attiecināmajām izmaksām.
· 21. Pievienotās vērtības nodoklis, kas tiešā veidā saistīts ar projektu, uzskatāms par attiecināmām izmaksām saskaņā ar regulas 2021/1060 64. panta 1. punkta "c" apakšpunktā ietvertajiem nosacījumiem.
IV. Pasākuma un projekta īstenošanas nosacījumi
· 22. Īstenojot projektu, finansējuma saņēmējs un sadarbības partneris nodrošina, lai ar projekta īstenošanu saistītās funkcijas tiktu nodalītas no pamatfunkcijām un saimnieciskās darbības, un nodrošina atsevišķu ieņēmumu un izdevumu grāmatvedības uzskaiti, kā arī darbību un ar to īstenošanu saistīto finanšu plūsmu nodalīšanu.
· 23. Sadarbības partneris iesaistās projekta īstenošanā ar saviem resursiem, tai skaitā ar tā īpašumā, valdījumā, turējumā vai lietojumā esošo nekustamo īpašumu (tiesību prasībai jābūt nostiprinātai zemesgrāmatā), kā arī nodrošina pārskatu un citas informācijas iesniegšanu atbilstoši sadarbības līgumā noteiktajai kārtībai.
· 24. Sadarbības partneris nodrošina, ka nekustamie īpašumi, kuri nepieciešami projekta īstenošanai, projekta īstenošanas laikā ir sadarbības partnera, valsts vai pašvaldības īpašumā, ilgtermiņa nomā (vismaz 10 gadi), patapinājumā vai valdījumā un tiesību prasība ir nostiprināta zemesgrāmatā. Ja investīcijas ir veiktas ēkās un būvēs, nepalielinot apbūves laukumu, īpašumtiesībām vai citām tiesībām attiecībā uz zemi nav jābūt nostiprinātām zemesgrāmatā.
· 25. Ja finansējuma saņēmējam vai sadarbības partnerim ir nepieciešams piesaistīt pakalpojumu sniedzējus, iepirkuma līgumos, kurus slēdz šo noteikumu 17. punktā minēto atbalstāmo darbību īstenošanai, avansa maksājumus var paredzēt ne vairāk kā 20 procentu apmērā (nepiemērojot Ministru kabineta 2016. gada 20. septembra instrukciju Nr. 3 "Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs") no attiecīgā iepirkumu līguma summas (neieskaitot pievienotās vērtības nodokli).
· 26. Īstenojot projektu, finansējuma saņēmējs un sadarbības partneris:
· 26.1. izveido iekšējās kontroles sistēmu korupcijas un interešu konflikta riska novēršanai atbilstoši normatīvajam regulējumam par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā;
· 26.2. nodrošina, ka šajos noteikumos minētās atbalstāmās darbības un projektā sniegto atbalstu šo noteikumu 3. punktā minētās mērķa grupas personām nefinansē, kā arī to nav plānots finansēt no citiem valsts, pašvaldības vai ārvalstu finanšu atbalsta instrumentiem, un novērš dubultā finansējuma iestāšanās risku;
· 26.3. nodibina darba tiesiskās attiecības ar projekta vadības un īstenošanas personālu vai piesaista pakalpojumu sniedzēju šo noteikumu 18.1.1. vai 19.1. apakšpunktā minētajā kārtībā. Ja tiek dibinātas darba tiesiskās attiecības, paredzot atlīdzības izmaksas, personālu nodarbina normālu vai nepilnu darba laiku, tai skaitā atlīdzībai var piemērot daļlaika izmaksu attiecināmības principu. Ja projekta vadības un īstenošanas personāla atlīdzībai piemēro daļlaika izmaksu attiecināmības principu, veic projekta vadības un īstenošanas personāla darba laika uzskaiti par nostrādāto laiku un veiktajām funkcijām;
· 26.4. piesaistot šo noteikumu 17. punktā minēto atbalstāmo darbību veikšanai nepieciešamo personālu, nodrošina, ka projekta īstenošanas laikā ir ievēroti interešu konflikta, korupcijas un krāpšanas novēršanas nosacījumi, vismaz paredzot, ka projekta vadībā un īstenošanā iesaistītie darbinieki ir:
· 26.4.1. informēti par korupcijas un interešu konflikta novēršanas jautājumiem un krāpšanas pazīmēm, pienākumu ziņot par konstatētajām aizdomām, kā arī ir informēti par ziņotāju aizsardzību atbilstoši Trauksmes celšanas likumam;
· 26.4.2. parakstījuši apliecinājumus par interešu konflikta neesību saskaņā ar publisko iepirkumu regulējošiem normatīvajiem aktiem;
· 26.5. savā tīmekļvietnē (ja tāda ir) un sociālajos tīklos ievieto informāciju par projekta īstenošanu un aktualizē to, tiklīdz pieejama jaunāka informācija;
· 26.6. veic komunikācijas un vizuālās identitātes prasību nodrošināšanas pasākumus saskaņā ar regulas 2021/1060 47. un 50. pantu un normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā;
· 26.7. publiskos iepirkumus veic saskaņā ar normatīvajiem aktiem publisko iepirkumu jomā, īstenojot konkurenci nodrošinošu, pārredzamu, atklātu, nediskriminējošu konkursa procedūru un, kur tas ir attiecināms, īsteno sociāli atbildīgus, inovatīvus un zaļos publiskos iepirkumus;
· 26.8. pasākuma ietvaros neplāno atbalstu tādām darbībām, kurām atbalsts atbilstoši Komercdarbības atbalsta kontroles likuma 5. pantam būtu kvalificējams kā komercdarbības atbalsts. Ja ieguldījumu īstenošanas un amortizācijas periodā tiek konstatēts, ka sniegtais atbalsts ir kvalificējams kā komercdarbības atbalsts, finansējuma saņēmējs atmaksā sadarbības iestādei nelikumīgo atbalstu kopā ar procentiem no līdzekļiem, kas ir brīvi no komercdarbības atbalsta, saskaņā ar Komercdarbības atbalsta kontroles likuma IV vai V nodaļu;
· 26.9. nodrošina sasniegto rezultātu ilgtspēju saskaņā ar sadarbības līguma nosacījumiem, ka projekta ietvaros izveidotajās un iekārtotajās telpās vismaz piecus gadus pēc projekta pabeigšanas tiek nodrošināts multiprofesionālo komandu darbs;
· 26.10. sadarbības partneri nodrošina rezultātu uzturēšanu un to, ka projekta ietvaros izveidotā multiprofesionālo komandu pakalpojumu sniegšanas infrastruktūra vismaz piecus gadus pēc noslēguma maksājuma veikšanas tiek izmantota tikai pakalpojumu sniegšanai šo noteikumu 3. punktā minētajām mērķa grupas personām;
· 26.11. nodrošina, ka pasākuma ietvaros izveidotajā multiprofesionālo komandu pakalpojumu sniegšanas infrastruktūrā projekta īstenošanas laikā, šo noteikumu 26.10. apakšpunktā minētajā laikposmā un ieguldījumu amortizācijas periodā netiek veikta saimnieciskā darbība;
· 26.12. informē sadarbības iestādi par plānotajām izmaiņām, ja ieguldījumu amortizācijas periodā paredzēts mainīt multiprofesionālo komandu pakalpojumu sniegšanas infrastruktūras izmantošanas nosacījumus un tā rezultātā projekta darbības būs saistītas ar saimniecisko darbību, kurai sniegtais atbalsts būtu kvalificējams kā komercdarbības atbalsts;
· 26.13. nodrošina horizontālā principa "Vienlīdzība, iekļaušana, nediskriminācija un pamattiesību ievērošana" īstenošanu un uzkrāj datus par rādītāju "Objektu, kuros ir nodrošināta vides un informācijas piekļūstamība, skaits". Finansējuma saņēmējam ir pienākums sniegt minēto informāciju, iesniedzot noslēguma maksājuma pieprasījumu par visu projekta periodu;
· 26.14. ievēro šādus horizontālos principus un uzkrāj datus par projekta ietekmi uz tiem (ja attiecināms):
· 26.14.1.   klimatdrošināšana;
· 26.14.2. energoefektivitāte pirmajā vietā;
· 26.14.3. nenodarīt būtisku kaitējumu.
· 27. Pasākuma ietvaros projektu īsteno saskaņā ar vienošanos par projekta īstenošanu, bet ne ilgāk kā līdz 2029. gada 31. decembrim.
· 28. Projekta īstenošanas vieta ir Latvijas Republikas teritorija.

